በአፍሪካ ሆቴል ፎረም ተጨማሪ ብራንድ ሆቴሎች እንደሚመጡ ይጠበቃል
በአዲስ አበባ ለሁለተኛ ጊዜ በሚሰናዳው የአፍሪካ ሆቴል ኢንቨስትመንት ፎረም ላይ አራት ተጨማሪ ብራንድ ሆቴሎችን ለመገንባት የሚያስችሉ ስምምነቶች ይፋ እንደሚደረጉ ታወቀ፡፡ ባለፈው ዓመት ስድስት ስምምነቶች መፈረማቸው ይታወሳል፡፡ ቤንች ኤቨንትስ በተባለው የእንግሊዝ ኩባንያ አማካይነት በአፍሪካ ሲካሄድ አምስተኛው የሆነውና ኢትዮጵያ ለሁለተኛ ጊዜ በምታስተናግደው የሆቴል ፎረም ላይ፣ ከ500 በላይ የውጭና የአገር ውስጥ ተሳታፊዎች እንደሚጠበቁ ለሪፖርተር የገለጹት ቤንች ኤቨንትስ ወደ ኢትዮጵያ እንዲመጣ ትልቁን ሚና የተጫወተው፣ የካሊብራ ሆስፒታሊቲ ኮንሰልታንሲ ኩባንያ ማኔጂንግ ዳይሬክተር አቶ ነዋይ ብርሃኑ ናቸው፡፡ባለፈው ዓመት የተፈረሙትን ስድስት የሆቴል ፕሮጀክቶች በማደራደር የአገር ውስጥ ባለሀብቶችን ከውጭ ብራንድ ሆቴሎች ጋር ያስማማው ካሊብራ፣ ዘንድሮም አራት ያህል ስምምነቶችን በማደራደር መሳተፉን አስታውቀዋል፡፡ ሆኖም ድርድሮቹ አልቀው ይፋ ይደረጋሉ ተብለው የሚጠበቁት በመጪው ሳምንት መጀመሪያ ቀናት በሚካሄደው ፎረም ላይ እንደሆነ በመግለጽ፣ አራቱ ሆቴሎች እነማን እንደሆኑ ይፋ ከማድረግ መቆጠብን እንደሚመርጡ ተናግረዋል፡፡ ሆኖም ከሪፖርተር ምንጮች ለመረዳት እንደተቻለው ግን ዊንድሃም ግሩፕ የተባለውና ክራውን ፕላዛ ከዚህ ቀደም ካደረጓቸው ስምምነቶች በተጨማሪ፣ ሌሎች ሆቴሎችን ለመክፈት ተስማምተዋል፡፡ ዊንድሃም ግሩፕ፣ ራማዳ አዲስ የተባለውን ባለአራት ኮከብ ብራንድ ሆቴል ለመክፈትና ለማስተዳደር የተስማማው ኤዲኤም ከተባለው አገር በቀል ኩባንያ ጋር እንደነበር ይታወሳል፡፡ ከዚህ በተጨማሪ ግን አዲስ ብራንድ ሆቴል ለማስተዋወቅ መዘጋጀቱ ተሰምቷል፡፡ከተቋቋመ አጭር ጊዜ ያስቆጠረው ኤዲኤም ቢዝነስ ኩባንያ የጌታአስ ኢንተርናሽናል እህት ኩባንያ ነው፡፡ ቦሌ አካባቢ የሚከፈተው ራማዳ አዲስ ሆቴል በቅርቡ ሥራ እንደሚጀመር ሲጠበቅ፣ በጠቅላላው 25 ሚሊዮን ዶላር ወጪ እንደሚጠይቅ መገለጹንና ለ250 ሰዎች የሥራ ዕድል ይፈጥራል መባሉን መዘገባችን ይታወሳል፡፡ክራውን ፕላዛ በበኩሉ ፀሜክስ ሆቴሎችና ቢዝነስ ኩባንያ ከተባለው አገር በቀል ኩባንያ ጋር ዓምና ባደረገው ስምምነት መሠረት፣ የእንግሊዝ የኢንተርኮንቲኔንታል ግሩፕ ብራንድ የሆነውን ክራውን ፕላዛ ሆቴል ለመገንባት ስምምነት መፈራረሙን መዘገባችን አይዘነጋም፡፡ በሁለቱ ወገኖች ስምምነት መሠረት ፀሜክስ ኩባንያ ባለቤት በመሆን ክራውን ፕላዛም የሆቴል አስተዳደሩን በመያዝ የ20 ሚሊዮን ዶላር ፕሮጀክት ስምምነት ፈርመው ነበር፡፡ ገንዘቡን የዓለም ባንክ የግሉ ዘርፍ እጅ የሆነው ዓለም አቀፉ የፋይናንስ ኮርፖሬሽ (አይኤፍሲ) በብድር ለመስጠት መስማማቱም ይታወሳል፡፡ ሪፖርተር ባደረገው ማጣራት ፀሜክስ 19 ሚሊዮን ዶላር በአገር ውስጥ ገንዘብ እንደተለቀቀለት ተረጋግጧል፡፡ባለፈው ዓመት ከተደረጉት የብራንድ ሆቴል ፕሮጅክቶች ስምምነቶች ውስጥ የፈረንሣዩ አኮር ግሩፕ ከእንይ ጄነራል ቢዝነስ ጋር ያደረጉት የሚጠቀስ ነው፡፡ በአኮር ፋይናንስ አፈላላጊነት ስምምነት የተደረሰበት የሆቴል ግንባታ፣ በተመሳሳይ 20 ሚሊዮን ዶላር ወጪ የሚደረግበትና 330 ክፍሎች ያሉት ባለአራት ኮከብ ሆቴል ዕውን ለማድረግ የሚያስችል ነው፡፡ዌስተርን ኢንተርናሽናል የተባለው ኩባንያ ቤስት ዌስተርን፣ ቤስት ዌስተርን ፕላስ፣ እንዲሁም ቤስት ዌስተርን ፕሪሚየር የተባሉትን ብራንዶች ጨምሮ 4,000 ሆቴሎች በአንድ መቶ አገሮች ውስጥ በማስተዳደር የሚታወቅ ነው፡፡ ይህ ኩባንያ ከግሬት አቢሲንያ ቢዝነስ ጋር ቤስት ዌስተርን ፕላስ አቢሲንያ እንዲሁም ቤስት ዌስተርን ኖኅ ሆቴል የተባሉትን ብራንዶች ለመክፈት ስምምነት አድርጓል፡፡ እነዚህ ሆቴሎች ከተያው ዓመት ጀምሮ እስከመጪው ዓመት ባለው ጊዜ ውስጥ ተገንብተው እንደሚከፈቱ ይጠበቃል፡፡ከዚህ ባሻገር ሪፖርተር በደረሰው መረጃ መሠረት ማሪዮት ኤክዚኪዩቲቭ አፓርትመንተስ አዲስ አበባ የተባለውና ከሰንሻይን ኩባንያ ጋር በጋራ ሲሠራበት የቆየው ሆቴል፣ ረቡዕ መስከረም 19 ቀን 2008 ዓ.ም. ይፋ እንደሚደረግ ታውቋል፡፡እነዚህን ጨምሮ በጠቅላላው ካሊብራ ያፈራረማቸው የሆቴል ፕሮጀክቶች አሥር ሲደርሱ፣ አማካሪው ኩባንያ ከ30 ያላነሱ ፕሮጀክቶች ላይ እየተሳተፈ እንደሚገኝ አቶ ነዋይ ገልጸዋል፡፡ አሁን ያሉትን ሦስት ዓለም አቀፍ ብራንድ ያላቸውን ሒልተን፣ ሸራተንና ራዲሰን ብሉን እንዲሁም በቅርቡ ሥራ የጀመረውን ጎልድማን ቱሊፕን ጨምሮ በአምስት ዓመት ውስጥ በአገሪቱ ተግባራዊ የሚደረጉ 13 ያህል ሆቴሎች እንደሚከፈቱ ይጠበቃል፡፡ ከሆቴሎች ባሻገር በቅርቡ ሥራ እንደሚጀምር የሚጠበቀው የደቡብ አፍሪካው ስፐር ኮርፖሬሽን የተባለው ሬስቶራንትም፣ ኩሽና ከተባለውና የግሬት አቢሲንያ አካል የሆነው ድርጅት የሚመራው በአዲስ አበባ ዕውን እንደሚሆን ይጠበቃል፡፡